O‘zbekiston — Bahrayn o‘rtoqlik uchrashuvida hisob ochilmadi

O‘zbekiston milliy terma jamoasi navbatdagi o‘rtoqlik uchrashuvini Dubay shahrida Bahrayn termasiga qarshi o‘tkazdi. Ushbu o‘yin qishda Avstraliyada bo‘lib o‘tadigan Osiyo Kubogiga tayyorgarlik doirasida tashkil etildi, deb xabar bermoqda Uff.uz.

O‘yin o‘rtacha sur’atda boshlanib, xuddi shunday darajada yakunlandi. O‘zbekiston vakillarida g‘alabaga chanqoqlik, ishtiyoq degan narsalar deyarli ko‘zga tashlanmadi. Birinchi bo‘limda O‘zbekiston terma jamoasi a’zolari bir oz bo‘lsa-da faollikni saqlab turdi. Ammo ikkinchi bo‘limda o‘yin tizgini deyarli qo‘ldan chiqib ketdi. Ayniqsa, legioner futbolchilar zaxiraga olinganidan keyin terma jamoa o‘yinida pala-partishlik juda kuchayib ketdi.
Birinchi bo‘lim davomida O‘zbekiston futbolchilarida gol kiritish uchun bir qator qulay vaziyatlar yuzaga keldi. Ammo doimgidek bu imkoniyatlardan foydalanish koeffitsenti nolga teng bo‘ldi. Bir vaziyatda Aziz Haydarov tomonidan o‘ng oyoqda berilgan zarbani ushlab olishda bahraynlik darvozabon xatoga yo‘l qo‘ydi. To‘pga jon-jahdi bilan tashlangan Igor Sergeyev unga yeta olmadi. Darvozabon o‘z xatosini to‘g‘rilab, xavfni bartaraf etdi. Yana bir vaziyatda chap qanotdan hujum tashkil qilinib, jarima maydonchasiga qulay tarzda yetkazib berilgandi. Ammo Temur Kapadze bo‘sh qolgan darvozaga to‘pni aniq yo‘llay olmadi.
Ikkinchi bo‘limda ahvol bundan ham yomonroq ko‘rinish oldi. O‘zbekiston hujumlari juda ham kamayib ketdi. Hujum bor bo‘lgani bilan uni mantiqiy yakunlashda yaqqol kamchiliklar ko‘zga tashlandi. Bahraynlik futbolchilar ham O‘zbekiston darvozasi sari kuchli bosim uyushtirmadi.
Darvozabon Akbar To‘rayev o‘yin davomida juda ko‘p xatoga yo‘l qo‘ydi. Unda o‘ziga bo‘lgan ishonch yetishmadi. Qaltis vaziyatlarda sovuqqonlik bilan harakat qila olmadi. Terma jamoa darajasiga chiqish uchun ushbu darvozabon hali ko‘p ishlashi kerakligi bugungi o‘yinda ko‘rinib qoldi.
Ikkinchi bo‘limda yuzaga kelgan vaziyatlar ham ko‘kka sovurilgach, bugungi o‘yinda muxlislar gol ko‘rmasligi oydinlashib qoldi. Shu tariqa uchrashuv nursiz durang bilan yakun topdi.
O‘zbekiston milliy terma jamoasi juda ham lanj o‘yin namoyish qilib, o‘yinga yarasha natijaga erishdi.
O‘zbekiston — Bahrayn: 0:0 (O‘rtoqlik o‘yini)
O‘zbekiston: Akbar To‘rayev — Akmal Shorahmedov, Anzur Ismoilov, Islom To‘xtaxo‘jayev, Faruh Sayfiyev — Sanjar Tursunov, Aziz Haydarov, Odil Ahmedov, Temur Kapadze — Server Jeparov — Igor Sergeyev.
Bahrayn: Fevzi Muborak, Muhammad Diuj, Sayid Dxia, Sami al-Xusani, Ismoil Latif, Mahmud Rahmon, Ali Vahob, Ashraf Ahmad, Xusan Alibobo, Faysal Xasan, Ali Said.